text: РЕГЛАМЕНТ ЗА ИЗПЪЛНЕНИЕ (ЕС) № 771/2014 НА КОМИСИЯТА
  от 14 юли 2014 година
  за установяване на правила съгласно Регламент (ЕС) № 508/2014 на Европейския парламент и на Съвета за Европейския фонд за морско дело и рибарство по отношение на модела за оперативните програми, структурата на плановете за компенсирането на допълнителните разходи, направени от операторите във връзка с риболова, отглеждането, преработването и предлагането на пазара на определени продукти от риболов и аквакултури от най-отдалечените региони, образеца за предаване на финансови данни, съдържанието на докладите за предварителна оценка и минималните изисквания за плана за оценка, които трябва да бъдат представени в рамките на Европейския фонд за морско дело и рибарство
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 508/2014 на Европейския парламент и на Съвета от 15 май 2014 г. за Европейския фонд за морско дело и рибарство и за отмяна на регламенти (ЕО) № 2328/2003, (ЕО) № 861/2006, (ЕО) № 1198/2006 и (ЕО) № 791/2007 на Съвета и Регламент (ЕС) № 1255/2011 на Европейския парламент и на Съвета (1), и по-специално член 18, параграф 3, член 72, параграф 3, член 98, параграф 2 и член 115, параграф 1 от него,
  като има предвид, че:
  (1)
  С цел да се осигурят еднакви условия за прилагане на Регламент (ЕС) № 508/2014, е необходимо да се приемат разпоредби, с които се определят:
  -
  модел за представянето на оперативните програми, свързани с мерките, които ще бъдат съфинансирани от Европейския фонд за морско дело и рибарство (ЕФМДР),
  -
  структура на плановете за компенсирането на допълнителните разходи, извършени от операторите във връзка с риболова, отглеждането, преработването и предлагането на пазара на определени продукти от риболов и аквакултури от най-отдалечените региони, посочени в член 349 от ДФЕС („планове за компенсации“),
  -
  образец за предаване от страна на държавите членки на финансовите данни, отнасящи се до прогнозата за сумата, за която те очакват да представят заявления за плащане,
  -
  елементи, които следва да се съдържат в докладите за предварителна оценка на оперативните програми, и
  -
  минимални изисквания за плановете за оценка на оперативни програми по време на програмния период.
  (2)
  Тези разпоредби са тясно свързани, тъй като те се отнасят до различни аспекти на съдържанието и представянето на оперативните програми и плановете за компенсации, които следва да бъдат представени от държавите членки в рамките на ЕФМДР. С цел да се осигури необходимата съгласуваност между посочените разпоредби, които следва да влязат в сила едновременно, както и да се улесни прилагането им от управляващия орган, е желателно тези разпоредби да бъдат включени в настоящия регламент.
  (3)
  Моделът на оперативните програми следва да хармонизира представянето на данните във всеки раздел на оперативната програма. Това е необходимо, за да се гарантира, че данните са последователни, съпоставими и - когато е необходимо - че могат да се обобщават.
  (4)
  Моделът на оперативните програми ще формира основата за развитието на електронната система за обмен на данни, посочена в член 74, параграф 4 от Регламент (ЕС) № 1303/2013 на Европейския парламент и на Съвета (2), по отношение на оперативните програми. Този модел следва съответно да установи начина, по който данните за оперативните програми ще бъдат въведени в системата за електронен обмен на данни. Това обаче не трябва да се отразява на окончателния вид, в който се представят оперативните програми, включително оформлението на текст и таблици, тъй като електронната система за обмен на данни следва да дава възможност за различно структуриране и представяне на въведените в нея данни.
  (5)
  Моделът за представянето на оперативните програми следва да отразява съдържанието на оперативната програма, посочено в член 18 от Регламент (ЕС) № 508/2014 и член 27 от Регламент (ЕС) № 1303/2013. С цел да се осигурят съгласувани условия за въвеждане на данни, моделът следва да определя техническите характеристики на всяко поле в системата за електронен обмен на данни. В допълнение към структурираните данни в модела следва да се предвиди възможността за представяне на неструктурирана информация под формата на задължителни или незадължителни приложения. За тези приложения не е необходимо да се определят технически спецификации.
  (6)
  В член 72 от Регламент (ЕС) № 508/2014 се предвижда заинтересованите държави членки да представят на Комисията план за компенсации за допълнителните разходи, които правят операторите във връзка с риболова, отглеждането, преработването и предлагането на пазара на определени продукти от риболов и аквакултури от най-отдалечените региони, посочени в член 349 от ДФЕС.
  (7)
  Съгласно член 73 от Регламент (ЕС) № 508/2014 такива планове за компенсации следва да включват и сведения за държавните помощи, предоставени от държавите членки под формата на допълнително финансиране за изпълнението на планове за компенсации.
  (8)
  Структурата на плана за компенсации следва да осигури съгласуваността и качеството на информацията, минимално ниво на детайлност и стандартизиран формат. Освен това следва да се даде възможност за съпоставимост между съответните региони, както и между различни години от изпълнението.
  (9)
  Структурата на плана за компенсации следва да включва разбивка по най-отдалечен регион на списъка от допустими продукти от риболов и аквакултури, както и вида оператори, посочени в член 70 от Регламент (ЕС) № 508/2014.
  (10)
  Структурата на плана за компенсации следва да включва също нивото на компенсиране, изчислено в съответствие с член 71 от Регламент (ЕС) № 508/2014.
  (11)
  В член 98 от Регламент (ЕС) № 508/2014 се предвижда държавите членки да представят на Комисията прогноза за сумата, за която очакват да подадат заявления за плащане за текущата и следващата финансова година.
  (12)
  Образецът, който държавите членки следва да използват при подаването на тази прогноза, следва да гарантира, че на Комисията навременно се предоставя еднаква информация, за да могат да бъдат защитени финансовите интереси на Съюза, да се осигурят средства за ефективно изпълнение на програмата и да се улесни финансовото управление.
  (13)
  В съответствие с член 55 от Регламент (ЕС) № 1303/2013 от държавите членки се изисква да извършват предварителни оценки за подобряване на качеството на разработването на всяка програма. Съгласно член 55, параграф 2 от Регламент (ЕС) № 1303/2013 тези предварителни оценки трябва да се представят на Комисията едновременно с програмата и заедно с резюме. Елементите, които следва да се съдържат в докладите за предварителна оценка съгласно член 115, параграф 1 от Регламент (ЕС) № 508/2014, следва да осигурят необходимото хармонизиране на данните, за да се даде възможност на Комисията да изготви обобщение на докладите за предварителна оценка на равнището на Съюза, както се изисква съгласно член 118 от Регламент (ЕС) № 508/2014.
  (14)
  Съгласно член 56 от Регламент (ЕС) № 1303/2013 управляващият орган следва да изготви план за оценка на оперативната програма през програмния период. Съгласно член 18, параграф 1, буква й) от Регламент (ЕС) № 508/2014 се изисква планът за оценка да се включва в оперативните програми. Минималните изисквания за плана за оценка следва да дадат възможност на Комисията да провери дали свързаните с оценката дейности и ресурси, предвидени в плана, са реалистични и дали ще позволят на държавите членки да спазват изискванията за оценка, съдържащи се в член 54, параграфи 1 и 2, и член 56, параграфи 2 и 3 от Регламент (ЕС) № 1303/2013.
  (15)
  За да се създадат условия за незабавното прилагане на предвидените в настоящия регламент мерки, той следва да влезе в сила в деня след деня на публикуването му в Официален вестник на Европейския съюз.
  (16)
  Предвидените в настоящия регламент мерки са в съответствие със становището на Комитета за Европейския фонд за морско дело и рибарство,
  ПРИЕ НАСТОЯЩИЯ РЕГЛАМЕНТ:
  Член 1
  Представяне на съдържанието на оперативните програми
  Съдържанието на оперативната програма, посочено в член 18 от Регламент (ЕС) № 508/2014, се представя в съответствие с модела, установен в приложение I към настоящия регламент.
  Член 2
  Структура на плана за компенсации за най-отдалечените региони
  Структурата на плана за компенсации за най-отдалечените райони, предвиден в член 72 от Регламент (ЕС) № 508/2014, е определена в приложение II към настоящия регламент.
  Член 3
  Образец за предаване на финансови данни
  При подаване на финансовите данни до Комисията в съответствие с член 98 от Регламент (ЕС) № 508/2014 държавите членки използват образеца, определен в приложение III към настоящия регламент.
  Член 4
  Съдържание на предварителната оценка
  Предварителната оценка, посочена в член 55 от Регламент (ЕС) № 1303/2013, се прилага към оперативната програма под формата на доклад, в който се съдържат следните елементи:
  а)
  резюме на английски език;
  б)
  резюме на езика или езиците на съответната държава членка;
  в)
  специфичните елементи съгласно приложение IV към настоящия регламент.
  Член 5
  Минимални изисквания за плана за оценка
  Минималните изисквания за плана за оценка, предвиден в член 56 от Регламент (ЕС) № 1303/2013, са определени в точка 10 от приложение I към настоящия регламент.
  Член 6
  Настоящият регламент влиза в сила в деня след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 14 юли 2014 година.